A Hunglish párhuzamos korpusz mint oktatási segédeszköz
Sass Bálint
MTA Nyelvtudományi Intézet
joker@nytud.hu

Kivonat: A Hunglish magyar-angol illesztett párhuzamos korpusz 2005-ben készült el a BME Média Oktató és Kutató Központ és az MTA Nyelvtudományi Intézet Korpusznyelvészeti Osztályának közreműködésével. 50 millió szónyi szöveget tartalmaz különböző kétnyelvű internetes forrásokból. A korpusz mondatszinten van illesztve egy új, hatékony gépi illesztőprogrammal, melyet a BME MOKK-ban fejlesztettek ki. A angoloktatásban újszerű kétnyelvű szótárként használható. Egyrészt valódi élőnyelvi példaanyaggal szolgál, másrészt kifejezések, sőt tetszőleges kollokációk keresésére alkalmas. Megtudható belőle, hogy adott szó vagy kifejezés hogyan, milyen környezetben, szituációban használatos illetve hogy mik lehetnek a párhuzamos nyelvi megfelelői, fordításai. Magyar-angol és angol-magyar irányban is használható. A kollokációkon keresztül konkrét nyelvtani szerkezetek tanulmányozására is lehetőség nyílik. A Hunglish korpusz szabadon elérhető a http://szotar.mokk.bme.hu/hunglish/search/corpus címen.

Kulcsszavak: párhuzamos korpusz, Hunglish, angol, kifejezés, szótár, korpuszalapú nyelvtanítás

1. Bevezető
Dolgozatom a leendő felhasználóknak, a gyakorló angoltanároknak szól. Lényegi üzenete, hogy elkészült egy új, potenciálisan nagyon hasznos számítógépes oktatási segédeszköz. Először röviden ismertetem a párhuzamos korpuszokkal kapcsolatos általános tudnivalókat, majd bemutatom a Hunglish korpuszt. Szólok a korpuszalapú nyelvtanítás paradigmájáról, végül példákon keresztül szemléltetem, hogy ebben a keretben hogyan és mire lehet felhasználni a korpuszt az angol nyelv oktatása során, kitérve a használat technikai részleteire is.

2. Párhuzamos korpuszok
A korpusz a modern korpusznyelvészetnek alapfogalma, egyszerűen nagy mennyiségű összegyűjtött nyelvi adat, szöveg. A szöveggyűjtemény, szövegtár kifejezések is használatosak rá. Tág értelemben tetszőleges szöveggyűjteményt hívhatunk korpusznak, a továbbiakban a szót szűkebb értelmében fogom használni: csak a számítógépen tárolt és számítógéppel feldolgozott szöveggyűjteményt fogom korpusznak nevezni. A feldolgozás a legtöbb esetben azt jelenti, hogy a nyers szöveghez kiegészítő információkat rendelünk, pl. az egyes szavakhoz morfológiai elemzést, vagy a mondatokhoz szintaktikai elemzést. Ezt nevezzük szakterminussal annotációnak.
Történetileg az első említendő korpusz a 60-as években készült Brown corpus volt. Egymillió szónyi amerikai angol szöveget tartalmazott. Az első nagy nemzeti korpusz a British National Corpus volt százmillió szavával. A 90-es évektől kezdődően sorra elkészültek az egyes népek nemzeti korpuszai. A Magyar Nemzeti Szövegtár az MTA Nyelvtudományi Intézet Korpusznyelvészeti Osztályán készült el (Váradi 2002). 2002 óta kutatási célra szabadon hozzáférhető az interneten. 2005-ben egészült ki a teljes Kárpát-medence magyar nyelvhasználatára kiterjedő gyűjtéssel. Az így nemzetivé váló MNSZ az első olyan magyar nyelvű korpusz, mely a magyarországiak mellett a határon túli magyar nyelvváltozatokat is felöleli. A szövegtár 187 millió szónyi morfológiailag elemzett anyagot tartalmaz, szabadon elérhető a http://corpus.nytud.hu/mnsz címen.
A párhuzamos korpusz nagy mennyiségű összegyűjtött szöveg és annak fordítása, a köznapi példával élve egy regény és annak fordítása együtt egy párhuzamos korpuszt alkot. A párhuzamos korpusz többnyelvű is lehet, erre jó példa az EU-s joganyag: ugyanaz a szöveg szerepel benne számos nyelven. A párhuzamos korpuszok sorából csak egyet említek, a kanadai parlament szövegeit angol és francia nyelven tartalmazó híres Hansard corpust.
A párhuzamos korpuszokban lévő tipikus hozzáadott információt ezen korpuszok illesztettsége adja. Ez azt jelenti, hogy a korpusz teljes szöveganyagán azonosítva van, hogy adott szövegrésznek a másik nyelvű változat melyik szövegrésze felel meg. Az illesztés leggyakrabban mondatszintű, azaz meg van jelölve, hogy melyik mondatnak melyik a fordítása. Nagy szöveganyon az illesztés csak automatikus módszerekkel kivitelezhető: egy számítógépes program keresi meg minden mondathoz a neki megfelelő fordítást. A feladat lényegi nehézségét az adja, hogy sok esetben egy adott mondat fordítása a másik nyelven kettő vagy több mondatként jelenik meg. Lássunk két példát John Steinbeck: Egy marék arany c. regényéből.
m: "Matróz akarsz lenni? S egy nap felmászni az árbócra?"
a: "Will you be a sailor and go aloft one day?"
m: "Ó, ments meg, Uram!"
a: "Oh, my God! Save me!"
Az utóbbi példában további probléma, hogy nemcsak a mondatok száma, hanem az egyes szemantikai egységek sorrendje sem azonos a két nyelvben. A mai statisztikai alapú gépi illesztők nagy pontossággal oldják meg az illesztési feladatot, teljes hibamentesség azonban nem érhető el.
  
3. A Hunglish korpusz
A Hunglish korpusz az első, nagyméretű, illesztett magyar-angol párhuzamos korpusz. 2005-ben készült el a BME Média Oktató és Kutató Központ és az MTA Nyelvtudományi Intézet Korpusznyelvészeti Osztálya számos munkatársának közös munkájaként (Halácsy et al. 2005). A korpusz mondatszintű illesztése a BME MOKK-ban elkészült új illesztőprogrammal történt. A programot Varga Dániel készítette, rangos nemzetközi fórumokon számoltak be a világviszonylatban is nagyon hatékonynak számító illesztőprogramról (Varga et al. 2005).
Az ötvenmillió szónyi szöveganyag többféle szövegtípust ölel fel: szépirodalom, EU-s joganyagok, szoftverdokumentáció, filmfeliratok, kétnyelvű magazinok és pénzügyi jelentések. Az anyag legnagyobb része internetes gyűjtésből származik, a magazinok anyagát közvetlenül a kiadótól kaptuk meg. Bár a korpusz nagy részét az első két kategória teszi ki, nagyon fontos és hasznos tulajdonság a zsánerbeli változatosság. A nyelvoktatásban használt párhuzamos korpuszok sok esetben csak egy szövegtípust tartalmaznak, mint például egy japán-angol sajtókorpusz (Chujo et al. 2005). A filmfeliratok részkorpusza kiemelt jelentőségű ebből a szempontból: ez a szövegtípus áll a legközelebb a beszélt nyelvhez, segítségével a nyelv informálisabb jelenségei tanulmányozhatók, tipikus beszéltnyelvi fordulatok sajátíthatók el.

4. Korpuszalapú nyelvtanítás
A párhuzamos korpuszok az alkalmazott nyelvészet számos területén felhasználhatók az összehasonlító nyelvészeti kutatásoktól a szótárkészítésen át a gépi fordításig. Mint az angol nyelvoktatás segédeszköze, a Hunglish korpusz felfogható egy szókapcsolatokat, kollokációkat tartalmazó szótárként, mely valódi nyelvhasználatból vett gazdag példaanyagot tartalmaz. A szókapcsolat itt nagyon tág értelemben értendő: tetszőleges szókombináció, ami egymás mellett, együtt szokott előfordulni. A kifejezések tipikus példái a szókapcsolatoknak.
Ha egyes szavakat vagy kifejezéseket keresünk a korpuszban, akkor tisztább képet kaphatunk arról, hogy az adott szót/kifejezést hogyan is használják valójában, milyen szituációban szokott előfordulni, illetve hogy hol, hogyan, hányféleképpen fordítható. Jellemző szóra/szókapcsolatra (pl. már, éppen, should have) való kereséssel nyelvtani szerkezetek viselkedését is tanulmányozhatjuk, de tetszőleges szókombináció (pl. would rather vagy akár if I) vizsgálata vezethet a nyelv szerkezetét érintő érdekes következtetésekhez. Fontos kiemelni, hogy a példák valós élő nyelvhasználatból származnak, nem pedig a szótáríró alkotásai, ahogy ez a korpuszok használata előtt megszokott volt.
A fenti két bekezdésben vázlatosan bemutatott nyelvtanítási megközelítés a korpuszalapú nyelvtanítás. Alkalmas szókincsfejlesztéshez és nyelvtani struktúrák megértéséhez is (St.John 2001, Chujo et al. 2005). A módszer nagy előnyének tartják, hogy nagy mértékben motiválja a tanulókat az által, hogy lehetővé teszi a nyelv jelenségeinek önálló felfedezését. Egy japán-angol párhuzamos korpusz oktatási alkalmazásáról szóló tanulmányban, az alábbi aspektusokat említik (Chujo et al. 2005):
•	a tanulókban tudatosul, hogy az egyes nyelvi elemeknek általában többféle megfelelője van a másik nyelvben;
•	ismeretlen kollokációk önálló felfedezése;
•	ismeretlen nyelvtani szabályok önálló felfedezése;
•	a korpusz használata nem csak az idegen nyelv, hanem az anyanyelv iránti érdeklődést is kiváltotta.
A valódi nyelvhasználatból vett, valódi szövegkörnyezettel együtt rendelkezésre álló példák lehetővé teszik a szó/szókapcsolat környezetére is kiterjedő vizsgálatokat, például hogy milyen szófaj jöhet adott szó után (St.John 2001). A korpuszalapú módszer a nyelvtanításban a kezdőtől a haladó szintig hasznos módszernek bizonyult. Mivel önállóan végezhető, órai munka mellett alkalmas lehet házi feladatnak is (St.John 2001). A módszer nem új, számos nyelvpárra létezik oktatási célú párhuzamos korpusz. Az újdonság az, hogy most elkészült az első magyar-angol korpusz, így most nyílik lehetőség arra, hogy a módszert a gyakorlatban is kipróbáljuk.
  
 5. Használat és példák
A Hunglish korpusz keresőfelülete szabadon elérhető a http://szotar.mokk.bme.hu/hunglish/search/corpus internetes címen. A honlapon részletes angol nyelvű használati leírást találunk. Ahogy az internetes keresőkben megszoktuk, szavakat önmagukban, szókapcsolatokat idézőjelben adhatunk meg. Adott szó előtt '+'-szal jelölhetjük, hogy a szó mindenképpen szerepeljen a találati mondatban, '-'-szal, hogy semmiképp se. Természetesen a magyar vagy az angol vagy mindkét oldalon megadhatunk keresési feltételt. A lekérdezőfelület magyar nyelvű szótövező modult is tartalmaz, így a keresett magyar szó összes ragozott alakját is megkapjuk a válaszban.
A továbbiakban kedvcsinálóként néhány példán keresztül mutatom be a Hunglish korpusz alapvető használatát. A kereséseket érdemes saját kezűleg lefuttatni és a találati listákat összevetni az alábbi rövid magyarázatokkal.
1. példa Elsőként nézzük, hogyan fordítható a first of all kifejezés: ahogy vártuk, általában először is vagy mindenekelőtt, de  megjelenik az először, előbb illetve az egy: változat is.
2. példa Előfordul, hogy nem vagyunk teljesen megelégedve egy szó azon megfelelőivel, melyeket a rendelkezésre álló szótárak kínálnak, ilyenkor tehetünk egy próbát a Hunglish korpusszal. A salient szó esetében a szótárban ezt találjuk: kiemelkedő, szembeötlő, szembetűnő, feltűnő. A Hunglish korpusz alapján ugyanilyen jó fordítás a fő, lényegesebb, fontosabb. Utóbbiak véleményem szerint jobban megragadják a szó jelentését, ezen kívül semlegesebb stílusértékű, köznapibb, jobban használható szavak.
3. példa Nyelvtani szerkezetek megragadása. A present perfect tanulmányozásához egész egyszerűen keressünk a már szóra. A találatok között fellelhető a "tankönyvi" példa a present perfect állításra/kérdésre. Láthatjuk azonban azt is, hogy a már szó jelenléte nem jelent automatikusan present perfectet. Több példa tanulmányozása után esetleg a tanulók önállóan felfedezik, hogy a past simple-t használó már-os mondatok mindig tartalmaznak fix időpontot, így eljuthatunk a present perfect pontosabb meghatározásához.
4. példa A segédigés should have szerkezet magyar megfelelője a kellene, kéne, kellett volna esetleg illett volna. A kapott példamondatokból kitűnik, hogy esetenként fordíthatjuk az ilyen mondatot -hat/-het képzős alakkal sőt kérdéssel is.
5. példa Legfőképp a filmfeliratoknak köszöhetően beszéltnyelvhez közeli illetve szleng kifejezéseket is találunk a korpuszban. A magyar ez király szókapcsolat számtalan lehetséges fordítása: it's great, good, cool, amazing.
6. példa Szövegkörnyezetre vonatkozó vizsgálat. A beszélt angolban a kind of szókapcsolat sokszor melléknévvel áll együtt: it's kind of difficult formában. Mennyire általános ez a jelenség? A Hunglish korpuszból azt látjuk, hogy az it's kind of szókapcsolatot mindig melléknév követi: dumb, important, cool, cold stb. Annak a kérdésnek a megválaszolását, hogy milyen szófaj szokta követni az a kind of szókapcsolatot, az olvasóra bízzuk.
 7. példa Hogyan találhatjuk meg egy szólás angol megfelelőjét? Érdemes a kifejezés legspecifikusabb szavát keresni: a nem most jöttem le a falvédőről esetében ez a falvédő. A találatok között az I wasn't born yesterday fordul elő legtöbbször, valóban ez az általánosan elfogadott megfelelő. Azonban még két további szólás is előkerül: didn't just fall off the hay truck, illetve I'm not from the bottom of the Bible belt. Végül az egyik példamondatban megkapjuk a szó szószerinti fordítását is: hanging mat.

6. Összefoglalás
Az első nagy méretű, illesztett magyar-angol párhuzamos korpusz alkalmas oktatási segédeszköz lehet korpuszalapú nyelvtanításhoz. Szabadon hozzáférhető a http://szotar.mokk.bme.hu/hunglish/search/corpus címen. Próbálják ki, használják, számoljanak be a tapasztalatokról. Várjuk visszajelzéseiket a joker@nytud.hu címen.

Irodalom
Chujo, K., Utiyama, M., Nishigaki, Ch. 2005. Japanese-English Parallel Corpus Application and CALL: A Powerful Tool for Vocabulary Learning. In: Foreign Language Education And Technology Conference 2005. Utah BYU.
Halácsy P., Kornai A., Németh L., Sass B., Varga D., Váradi T. és Vonyó A. 2005. A Hunglish korpusz és szótár. In: Csendes D., Alexin Z. (szerk.) Magyar Számítógépes Nyelvészeti Konferencia 2005. Szeged: Szegedi Tudományegyetem Informatikai Tanszékcsoport. 134-142.
St.John, E. 2001. A Case for using Parallel Corpus and Concordancer for Beginners of a Foreign Language. Language Learning & Technology Vol. 5, No. 3, 185-203.
Váradi T. 2002. The Hungarian National Corpus. In: Language Resources and Evaluation Conference 2002. Las Palmas. 385-389.
Varga D., Halácsy P., Kornai A., Nagy V., Németh L. and Trón V. 2005. Parallel corpora for medium density languages. In: Recent Advances in Natural Language Processing Conference 2005. Borovets. 590-596.